b'\n_START_ARTICLE_\nDetail (masinaehitus)\n_START_SECTION_\nLiigitus\n_START_PARAGRAPH_\nOma geomeetrilise vormi poolest v\xc3\xb5ivad detailid olla lihtsad (mutter, liist jne) v\xc3\xb5i keerulised (v\xc3\xa4ntv\xc3\xb5ll, t\xc3\xb6\xc3\xb6pingi kere).\n_START_SECTION_\nT\xc3\xa4iuslikkuse kriteeriumid\n_START_PARAGRAPH_\nMasina detailide t\xc3\xa4iuslikust hinnatakse nende t\xc3\xb6\xc3\xb6v\xc3\xb5imelisuse ja majanduslikkuse p\xc3\xb5hjal. T\xc3\xb6\xc3\xb6v\xc3\xb5imelisus on vastavus n\xc3\xb5uetele, mida detailile p\xc3\xb5hiliste t\xc3\xb6\xc3\xb6funktsioonide t\xc3\xa4itmisel etteantud t\xc3\xb6\xc3\xb6ea juures esitatakse (n\xc3\xa4iteks tugevus, j\xc3\xa4ikus, kulumiskindlus, soojuskindlus).  Majanduslikkust hinnatakse aga masina v\xc3\xb5i selle \xc3\xbcksikute detailide maksumuse ja ekspluatatsioonikulude p\xc3\xb5hjal. Majanduslikkusest l\xc3\xa4htudes on seep\xc3\xa4rast p\xc3\xb5hin\xc3\xb5udeiks v\xc3\xa4ike mass, \xc3\xbclesehituse lihtsus, minimaalne gabariit, k\xc3\xb5rge kasutegur, vastavus standarditele._NEWLINE_Tugevus on enamiku detailide puhul t\xc3\xb6\xc3\xb6v\xc3\xb5imelisuse p\xc3\xb5hikriteeriumiks. Detail ei tohi puruneda, sest lisaks materiaalsele kahjule v\xc3\xb5ib purunemine p\xc3\xb5hjustada t\xc3\xb6\xc3\xb6\xc3\xb5nnetusi. Samuti on lubamatud detaili suured j\xc3\xa4\xc3\xa4kdeformatsioonid._NEWLINE_Detailide m\xc3\xb5\xc3\xb5tmete m\xc3\xa4\xc3\xa4ramisel l\xc3\xa4htutakse eelk\xc3\xb5ige talle m\xc3\xb5juvate koormuste suurusest ja laadist, samuti aga t\xc3\xb6\xc3\xb6tingimustest. Tugevusarvutustega p\xc3\xb6\xc3\xb6ratakse erilist t\xc3\xa4helepanu lubatavate pingete ja lubatava tugevusvaru valikule. K\xc3\xb5rvuti detailide purunemisega t\xc3\xa4heldatakse real juhtudel nende t\xc3\xb6\xc3\xb6pindade h\xc3\xa4vimist kontaktpingete tagaj\xc3\xa4rjel. Kontaktpingeteks nimetatakse pingeid kahe detaili kokkupuutekohas, kui puutepinna m\xc3\xb5\xc3\xb5tmed on detaili omadega v\xc3\xb5rreldes v\xc3\xa4iksed (kuulide, silindrite, hammaste, jne vastastikune surve). Staatilisel koormusel p\xc3\xb5hjustavad lubatavaist suuremad kontaktpinged detailide pindadel m\xc3\xb5lke ja pragusid._NEWLINE_Teineteisel veerevate detailide pinnaosade kontakteerumisel talub pinnaosa iga punkt koormust ainult kontaktiala l\xc3\xa4bimisel. See tingib muutuvaid kontaktpingeid, mille tagaj\xc3\xa4rjel detailide pinnakihid v\xc3\xa4sivad, tekivad mikropraod ning pindadelt murenevad maha v\xc3\xa4ikesed metalliosakesed._NEWLINE_Kui detailid t\xc3\xb6\xc3\xb6tavad \xc3\xb5lis, tungib viimane pragudesse. Kontaktialas praod surve tagaj\xc3\xa4rjel sulguvad ning neis olev \xc3\xb5li satub k\xc3\xb5rge r\xc3\xb5hu alla, mis omakorda soodustab pragude suurenemist. Nii kordub see seni, kuni pragusid sulgevad metalliosakesed \xc3\xa4ra murduvad. Kui aga kontaktpinged ei \xc3\xbcleta praktikaga kindlaksm\xc3\xa4\xc3\xa4ratud lubatavat v\xc3\xa4\xc3\xa4rtust siis murenemist ei esine._NEWLINE_Detailide j\xc3\xa4ikust hinnatakse elastsete deformatsioonide j\xc3\xa4rgi, mida p\xc3\xb5hjustavad detailile m\xc3\xb5juvad koormused. Need deformatsioonid ei tohi \xc3\xbcletada ekspluatatsiooniandmete p\xc3\xb5hjal detailile kehtestatud norme._NEWLINE_Kulumiskindlus on detailide omadus s\xc3\xa4ilida etteantud t\xc3\xb6\xc3\xb6aja jooksul t\xc3\xb6\xc3\xb6v\xc3\xb5imelisena. Detailide kulumiskindlust aitab t\xc3\xb5sta nende k\xc3\xb5vaduse ja pinnasileduse t\xc3\xb5stmine, mustumise v\xc3\xa4ltimine, h\xc3\xb5\xc3\xb5rduvate pindade \xc3\xb5litamine jne._NEWLINE_Soojuskindlus on detailide omadus s\xc3\xa4ilitada tugevus t\xc3\xb6\xc3\xb6tamine k\xc3\xb5rgetel temperatuuridel. Detailide kuumenemist v\xc3\xb5ib p\xc3\xb5hjustada soojuse juurdevool v\xc3\xa4ljastpoolt v\xc3\xb5i selle eraldumine mehhanismi kinemaatilistes paarides esineva h\xc3\xb5\xc3\xb5rde tulemusena. Soojuskindluse suurenemine saavutatakse vastavate materjalide kasutamise, soojuse \xc3\xb5liga \xc3\xa4rajuhtimise ning \xc3\xb5hk- v\xc3\xb5i vesijahutuse rakendamise teel._NEWLINE_Detailide m\xc3\xb5\xc3\xb5tmed m\xc3\xa4\xc3\xa4ratakse kindlaks projektarvutusega, silmas pidades eespool loetletud n\xc3\xb5udeid. Saadud m\xc3\xb5\xc3\xb5tmete \xc3\xb5igsust hinnatakse kontrollarvutuste p\xc3\xb5hjal.'